તપનને મન અમી એક બોજ બની ગઈ હતી. એક તો તે અંગ્રેજી સમજતી ન હતી જ્યારે તપન અંગેજીનો પ્રોફેસર અને વાતવાતમાં તેને ઈંગલીશ બોલવાની આદત વળી અમી સાવ ઓછાબોલી અને તપન એકદમ વાતોડીયો. અમી કંઈ સમજે નહીં તેમ માને એટલે અમી સાથે વાતો કરે તો ય તપનને તેનો કોઈ આનંદ નહીં આમ બંને વચ્ચે સંવાદિતા પણ ઓછી. જો કે ક્યારેક બહારથી અકળાઈને આવ્યો હોય ત્યારે અમી પાસે ક્યાંય સુધી તપન હૈયાવરાળ ઠાલવ્યા કરતો તે વખતે અમી સમજે કે ન સમજે પણ ખુબ ધીરજથી તેને સાંભળે. ક્યારેક બહારગામ જવાનું થાય ત્યારે સાંજ પડ્યે અમીની ચિંતાએ ઘરભેગા થવું પડે તો તે પણ તપન માટે અકળાવનારી વાત બની રહેતી. સેલ ફોનમાં રીંગ વાગતાં જ બઝારમાંથી કામ પડતું મૂકીને અમી માટે ઘરે આવવુ પડે તેવું તો કેટલીયવાર બનતું. ઘરમાં આંટા મારતા અમી ફસડાઈ પડી હોય અને પછી જાતે ઊભા થવાનું તેનાથી જવલ્લે જ શક્ય બનતુ. એના ભારે શરીરને બગલમાંથી ટેકો આપી ઊભી કરતી વખતે ચિંતાના સૂરે તપનથી કહ્યા વગર ન રહેવાય કે “મને કાંઈ થયું તો તારૂં શું થશે?”